Miles, Jean (2015-12)
AFRIKAANSE OPSOMMING : Hierdie studie is 'n poging om bewustheid te kweek vir die probleme wat Suid-Afrikaanse jeug beleef om effektiewe en ingeligte beroepskeuses te maak. 'n Beroepsontwikkelingsprogram, met 'n grondige empiriese basis, is oorweeg as 'n alternatief vir die tradisionele beroepsonderhoud-uitgangspunt om jongmense te help met beroepsontwikkeling. Die doel van hierdie studie was om te bepaal wat die uitwerking is van 'n beroepsingrypingsprogram op die doeltreffendheid van die maak van beroepskeuses (CDMSE) en akademiese motivering van Graad 11-leerders by drie verskillende skole met diverse sosio-ekonomiese agtergronde in die Oos-Londen distrik. Bo en behalwe dit, is die verband tussen CDMSE en akademiese motivering ook ondersoek. Deur die gebruik van 'n kwasi-eksperimentele ontwerp, is metings geneem tydens 'n voor-toets, na-toets en 'n opvolgsessie agt weke na voltooing van die program. Die steekproef het bestaan uit 222 leerders wat beide die ingrypingsgroep en kontrole-groep ingesluit het. Die ingrypingsgroep het 'n beroepsontwikkelingsprogram een keer per week oor 'n periode van ses weke bygewoon. Die kontrole-groep is nie aan die ingryping blootgestel nie. Die studie het getoon dat die CDMSE van die ingrypingsgroep beduidend verbeter het nadat hulle die ingrypingsprogram gevolg het, wat die waarde van die ingrypingsprogram beklemtoon. Behalwe dat die huidige studie se resultate ondersteuning bied aan die idee dat CDMSE ontwikkelbaar is en gedurende 'n ses-week-periode se ingryping versterk kan word, is die addisionele behoeftes van leerders van lae SES-agtergronde ook uitgelig. Alhoewel die huidige studie wisselende resultate toon, blyk dit dat die tysduur van die program nie lank genoeg was om die proses van verhoogde motivering tot stand te bring nie. Die verband tussen CDMSE en akademiese motivering bevestig ingrypings waarin hierdie twee konstrukte geteiken word, sowel as die behoefte aan verdere studie om die modererende veranderlike in hierdie verhouding vas te stel. Hierdie studie het bevestig dat 'n beroepsontwikkelingsprogram, ontwerp vir die Suid-Afrikaanse konteks, as 'n noodsaaklike instrument gebruik kan word om hoërskoolleerders van verskillende sosio-ekonomiese agtergronde te help om hulle beroepsvolwassenheid te verhoog in terme van effektiewe beroepskeuses en akademiese motivering.
Please refer to this item in SUNScholar by using the following persistent URL: http://hdl.handle.net/10019.1/97917